በፖለቲካ እንቅስቃሴው ግን የተለወጠ ነገር የለም፡፡ በተለይ በብሔራዊ መግባባት በኩል ያን ያህል አልተሰራም፡፡ የፖለቲካ ውይይት ያስፈልጋል ብለን ስንጮህ ነበር፡፡ ይሄ ቅቡል አልሆነም፡፡ ለሀገር የሚበጀው፣ በጠረጴዛ ዙሪያ ቁጭ ብሎ መወያየት ነው፡፡ ጥገናዊ ለውጥ የትም አያደርስም ስንል ነበር፤ ነገር ግን በዚህ ረገድ ምንም የተሰራ ጠንካራ ስራ የለም፡፡ ብሔራዊ መግባባት መፈጠር እንዳለበት ሁልጊዜ እንናገራለን፡፡ ባለፈው ዓመትም ይኸንኑ ሀሳብ ስናቀርብ ነበር፡፡ ነገር ግን “ማን ከማን ጋር ተጣላና ብሔራዊ መግባባት እያላችሁ ታራግባላችሁ” የሚል ወቀሳና አስተያየት ተሰንዝሮብናል፡፡ ብሔራዊ መግባባትን በማንሳታችን፣ ወደ ስልጣን በአቋራጭ ለመምጣት አስባችሁ ነውም ተብለናል። አሁንም ብሔራዊ መግባባት ለሀገር አስፈላጊ ነው። ብሔራዊ መግባባት በየትኛውም መመዘኛ ወደ ስልጣን አቋራጭ መንገድ አይደለም፡፡ ይሁን እንጂ ኋላ ላይ የብሔራዊ መግባባት አጀንዳችን ተቀባይነት አግኝቷል ማለት እንችላለን፡፡ በተለይ ከቅርብ ጊዜ ወዲህ መንግስት የተለያዩ ሙከራዎች እያደረገ ነው፡፡
